H AOΡΑΤΗ ΠΑΝΟΠΛΙΑ

 Ήταν μια όμορφη μέρα στο δάσος. Τα αλεπουδάκια παίζαν στο προαύλιο του σχολείου μαζί με τα αρκουδάκια. Είχαν διάλειμμα και προτιμούσαν να μην φάνε παρά να χάσουν χρόνο από το παιχνίδι τους. Το σχολείο ήταν ένα ξέφωτο στο δάσος, δίπλα ακριβώς από το ρυάκι. Εκεί υπήρχαν κορμοί και κλαδιά δέντρων όπου κάθονταν οι μαθητές και παρακολουθούσαν τα μαθήματά τους. Μάθαιναν πώς να προφυλάσσονται από τους εχθρούς, πώς να συνεργάζονται για να βρουν την τροφή τους και πώς να αντιμετωπίζουν τους δύσκολους καιρούς. Μάθαιναν επίσης και μουσική και όποιος τύχαινε να περάσει από εκεί μαγευόταν από τις ωραίες φωνές τους. Τώρα θα μου πεις πόσο ωραία μπορεί να τραγουδάει ένα αρκουδάκι; Κι όμως, οι παιδικές φωνές, μπάσες ή ψιλές, είναι πάντα μουσική στα αυτιά των μεγάλων.

 Το διάλειμμά κρατούσε ένα τέταρτο της ώρας. Όλα λοιπόν έπαιζαν χαρούμενα, σκαρφάλωναν, πέταγαν ή έτρεχαν από εδώ κι από εκεί. Όλα εκτός από την αρκουδίτσα Λένα που καθόταν σε έναν κορμό χωρίς κέφι και χαμόγελο.

 Ο Αλούπης, ο Ναπολέων, πήγε κοντά της και την έσπρωξε για να κάτσει από δίπλα. Έβαλε το χέρι του στον ώμο της και την αγκάλιασε σφιχτά.

* Μην μ’ αγγίζεις, του είπε με θυμό.
* Έλα να γίνουμε φίλοι.
* Δεν θα γίνεις ποτέ φίλος μου. Φύγε!
* Είναι δικό μου αυτό το κούτσουρο. Εσύ θα φύγεις, της είπε και την έσπρωξε.

Η αρκουδίτσα έπεσε κάτω φαρδιά πλατιά κι εκείνος ξεκαρδίστηκε στο γέλιο.

* Και μην τολμήσεις να πεις σε κανέναν αυτό που έγινε στο ρυάκι την Κυριακή. Είναι το μυστικό μας.

Η Λένα έφυγε από εκεί με σκυμμένο κεφάλι. Η φίλη της, η αρκουδίτσα Μέλια, πήγε κοντά της και την ρώτησε τι της συμβαίνει.

* Τίποτα, της είπε χωρίς να την κοιτάει.
* Έχεις μυστικά από εμένα;
* Δεν έχω! Ουφ, με σκότισες, φώναξε κι έτρεξε μακριά από την καλύτερή της φίλη.

Την τελευταία ώρα του μαθήματος η κυρία Βάγια, η δασκάλα τους η κουκουβάγια, μία κυρία με στρογγυλά γυαλιά και γαμψή μύτη, τους μίλησε για την αόρατη πανοπλία.

* Αόρατη πανοπλία; απόρησαν όλα τα ζωάκια του δάσους.
* Θα σας εξηγήσω τι είναι η αόρατη πανοπλία, αφού πρώτα σας πω κάτι πολύ σημαντικό για την ζωή σας.

Τα παιδιά κρέμονταν από το στόμα της.

* Ο φόβος είναι ένα πολύ δυνατό συναίσθημα. Και χρήσιμο τις περισσότερες φορές. Μας κάνει να προφυλαγόμαστε από τους κινδύνους. Φοβόμαστε για παράδειγμα την φωτιά κι ο φόβος αυτός μας κάνει να φεύγουμε μακριά της, ή ο φόβος της βροχής μας κάνει να μπαίνουμε στις φωλιές μας πριν αρχίσει να βρέχει.
* Δεν είναι πάντα χρήσιμος, φώναξε η Λένα αυθόρμητα κάνοντας τον Ναπολέοντα να την κοιτάξει απειλητικά.
* Ακριβώς Λένα μου, είπε η κυρία Βάγια. Κάποιες φορές υπάρχει ένα είδος φόβου που μας κάνει κακό; Και τι προκαλεί έναν τέτοιον φόβο;
* Μία απειλή, είπε πάλι η Λένα, βλέποντας τον Ναπολέοντα να ιδρώνει.
* Πολύ σωστά! Όταν λοιπόν απειλούμαστε από κάτι πρέπει να το λέμε σε κάποιον μεγάλο. Κάποιον που εμπιστευόμαστε. Δεν πρέπει να κρατάμε τέτοιους φόβους μυστικούς. Δεν χρειαζόμαστε τέτοια μυστικά.
* Και τι είναι η αόρατη πανοπλία, ρώτησε η Μέλια.
* Είναι ο χώρος γύρω από το σώμα μας που δεν μπορεί κανείς να πλησιάσει χωρίς την άδειά μας. Δεν αφήνουμε κανέναν να μας αγγίζει, να κάνει κακό στο σώμα μας.

Η Λένα θυμήθηκε το αγκάλιασμα του Ναπολέοντα και το σπρώξιμό του.

* Και αν κάποιος περάσει την πανοπλία μας; ρώτησε η Λένα με άγχος.
* Τότε, όπως είπα και πριν, πρέπει να το πείτε σε έναν μεγάλο. Δεν έχω μυστικά, δεν φοβάμαι.

Τότε λοιπόν η Λένα σηκώθηκε και είπε δυνατά.

* Θέλω να εκμυστηρευτώ ένα μυστικό μου. Έτσι θα σταματήσω να φοβάμαι.

Όλα τα ζώα έκπληκτα γύρισαν προς το μέρος της.

* Είδα τον αλούπη Ναπολέοντα να χτυπάει και να ρίχνει τον χελώνο Αργύρη, στο ρυάκι. Και με είδε που τον είδα και με απειλούσε να το κρατήσω μυστικό γιατί διαφορετικά θα είχα την ίδια τύχη. Και σήμερα το πρωί στο διάλειμμα πέρασε την αόρατη πανοπλία μου. Με αγκάλιασε χωρίς να το θέλω και με έσπρωξε και με έριξε κάτω. Να, τα είπα και ελάφρωσα.

Ένα δυνατό ωωω! ακούστηκε από ράμφη και στόματα. Όλοι οι μαθητές γύρισαν προς το μέρος του Ναπολέοντα με θυμό.

Η κυρία Βάγια ηρέμησε την τάξη λέγοντας πως το θέμα θα το συζητούσε εκείνη με τον συμμαθητή τους και θα επέβαλε την σωστή τιμωρία.

##  ΤΙ ΚΑΤΑΛΑΒΑ ΔΙΑΒΑΖΟΝΤΑΣ ΑΥΤΗΝ ΤΗΝ ΙΣΤΟΡΙΑ

1. Γιατί φοβόταν η Λένα η αρκουδίτσα;
2. Ποια είναι τα δύο είδη φόβου που αναφέρει το κείμενο;
3. Τι είναι η αόρατη πανοπλία;
4. Πρέπει να έχω μυστικά από τους ανθρώπους που με αγαπούν; Δικαιολόγησε την απάντησή σου.
5. Τι κάνω όταν νιώθω φόβο λόγω απειλής;